A Bizottság 93/73/EGK ötödik irányelve
(1993. szeptember 9.)
a kozmetikai termékek összetételének ellenőrzéséhez szükséges vizsgálati módszerekről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 93/35/EGK irányelvvel [1] módosított, a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre [2] és különösen annak 8. cikke (1) bekezdésére,
mivel a 76/768/EGK irányelv rendelkezik a kozmetikai termékek hivatalos vizsgálatáról azzal a céllal, hogy biztosítsa a kozmetikai termékek összetételére vonatkozó közösségi rendelkezések által előírt feltételek teljesülését;
mivel minden szükséges vizsgálati módszert a lehető leggyorsabban meg kell állapítani; mivel e cél elérése érdekében már négy lépés megvalósult bizonyos módszereknek a 87/143/EGK irányelvvel [3] módosított 80/1335/EGK bizottsági irányelvben [4], a 90/207/EGK irányelvvel [5] módosított 82/434/EGK bizottsági irányelvben [6], valamint a 83/514/EGK [7] és a 85/490/EGK [8] bizottsági irányelvben való meghatározásával; mivel az ezüst-nitrát azonosítása és mennyiségi meghatározása, a szelén-diszulfid azonosítása és mennyiségi meghatározása a korpásodás elleni samponokban, az oldható bárium és az oldható stroncium mennyiségi meghatározása festékekben sók vagy festéklakkok formájában, a benzil-alkohol azonosítása és mennyiségi meghatározása, a cirkónium azonosítása, a cirkónium, alumínium és klór mennyiségi meghatározása nem aeroszol izzadásgátlókban, valamint a hexamidin, dibróm-hexamidin, dibróm-propamidin és klór-hexidin azonosítása és mennyiségi meghatározása jelenti az ötödik lépést;
mivel az ezen irányelv által megállapított rendelkezések összhangban vannak a 76/768/EGK irányelvnek a műszaki fejlődéshez való hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A tagállamok megteszik a szükséges lépéseket annak biztosítására, hogy a kozmetikai termékek hivatalos vizsgálata során:
- az ezüst-nitrát azonosítása és meghatározása,
- a szelén-diszulfid azonosítása és mennyiségi meghatározása a korpásodás elleni samponokban,
- az oldható bárium és az oldható stroncium mennyiségi meghatározása pigmentekben sók vagy lakkok formájában,
- a benzil-alkohol azonosítása és mennyiségi meghatározása,
- a cirkónium azonosítása, a cirkónium, alumínium és klór mennyiségi meghatározása nem aeroszol izzadásgátlókban,
- a hexamidin, dibróm-hexamidin, dibróm-propamidin és klór-hexidin azonosítása és mennyiségi meghatározása,
a mellékletben leírt módszereknek megfelelően történjék.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1994. szeptember 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell csatolni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadtak el.
3. cikk
Ennek az irányelvnek a tagállamok a címzettjei.
Kelt Brüsszelben, 1993. szeptember 9-én.